作者:李曾伯
標題:沁園春
內容:二十年間，黃州竹樓，共酬好春。記淮堧江表，群賢畢集，清明上巳，二美相併。一枕黃粱，滿頭白髮，屈指舊遊能幾人。堪嗟處，悵光陰易老，猶困西塵。今朝又值良辰。空想像、長安天氣新。問蘭亭癸丑，雪堂壬戌，倏成疇昔，將似來今。觴泛流泉，茗烹新火，領略韶華聊嘯吟。鸚洲去，有故人相問，為語歸音。